**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 14.11.2022 ora 08.00 – 15.11.2022, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 15.11.2022, ora 08.00**

**RÂURI:**

**Debitele au fost în general staționare,** exceptând cursurile mijlocii și inferioare ale Someșului și Mureșului, unde au fost în ușoară scădere.

Debitele se situează în general la valori sub mediile multianuale lunare, cu coeficienți moduli cuprinși între 30 – 70% din normalele lunare, mai mari (70 – 90% din normalele lunare) pe cursul inferior al Mureșului, cursurile superioare ale Vişeului, Bârzavei, Bistriţei, Trotuşului și pe unii afluenți din bazinul superior al Dâmboviței și mai mici (sub 30% din mediile multianuale lunare) pe râurile din bazinele hidrografice: Cerna, Motru, Lotru, Olteț, Tazlău, Rm. Sărat, Bârlad, Jijia, unii afluenți din bazinul superior şi mijlociu al Argeșului și unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare,** exceptând cursurile inferioare ale Someșului și Mureșului, unde vor fi în ușoară scădere.

Sunt posibile ușoare creșteri, izolate, de niveluri și debite pe unele râuri mici din zonele de deal și munte din vestul și nord – vestul țării datorită precipitațiilor, slab cantitativ, prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

**DUNARE:**

**Debitul la intrarea în ţară (secţiunea Baziaş)** în intervalul 14 – 15.11.2022 **a fost** **în scădere, având valoarea de** **2600 m3/s,** sub media multianuală a lunii **noiembrie (4650 m3/s).**

În aval de Porţile de Fier debitele au fost în scădere la Gruia și pe sectorul Călărași – Tulcea și în creștere pe sectorul Calafat – Oltenița.

**Debitul la intrarea în țară (secțiunea Baziaș) va fi în scădere (2500 m3/s).**

În aval de Porțile de Fier debitele vor fi în scădere pe sectoarele Gruia – Calafat și Hârșova – Tulcea și în creștere pe sectorul Bechet – Cernavodă.

**2.** **Situaţia meteorologică în intervalul 14.11.2022, ora 08.00 – 15.11.2022, ora 08.00**

**În ţara,** valorile termice diurne au scăzut față de intervalul anterior în regiunile extracarpatice, dar în restul țării nu au avut variații semnificative. Cerul a fost variabil spre senin în vest, nord-vest și la munte, unde vremea a fost caldă pentru această perioadă, dar a prezentat nebulozitate stratiformă, izolat asociată cu burniță, în celelalte zone, astfel încât a fost mai rece decât normal. S-a semnalat ceață local în Transilvania, unde a fost și persistentă, iar mai ales dimineața și noaptea, pe arii mai restrânse în Oltenia și Muntenia și izolat în Crișana, Maramureș și Dobrogea. Vântul a suflat slab până la moderat. S-a menținut strat de zăpadă pe suprafețe mici, la altitudini de peste 2000 m în Carpații Meridionali și măsura - în platformele stațiilor meteo - până la 3 cm în Masivele Făgăraș și Bucegi. Temperaturile maxime s-au încadrat între 0 grade la Joseni și Miercurea Ciuc și 19 grade la Reșița, iar la ora 06 se înregistrau valori termice cuprinse între -5 grade la Sfântu Gheorghe (CV) și 12 grade la Șiria.

**Observații:** *au fost în emise 16 atenționări cod galben pentru fenomene meteorologice periculoase imediate.*

**La Bucureşti,** valorile termice diurne au scăzut față de intervalul anterior, în condiții de nebulozitate joasă ce a persistat pe tot intervalul. Vântul a suflat slab. Temperatura maximă a fost de 9 grade la Afumați și 10 grade la Filaret și Băneasa, iar la ora 06 se înregistrau 7 grade. Dimineața, în unele cartiere, s-a semnalat ceață.

**3. Prognoza meteorologică în intervalul 15.11.2022, ora 08.00 – 16.11.2022, ora 08.00**

**În ţara,** valorile termice vor fi mai ridicate decât cele caracteristice perioadei în vest și nord-vest, unde cerul va fi variabil, cu unele înnorări și local ploi slabe mai ales în a doua parte a intervalului. În celelalte regiuni va fi un regim termic apropiat de normal, nebulozitatea joasă va persista, iar izolat se vor semnala ploi slabe sau burniță. Va și ceață local în centru și pe arii restrânse, cu precădere dimineața și noaptea în rest. Vântul va sufla slab și moderat. Temperaturile maxime se vor încadra în general între 8 și 16 grade, mai coborâte în zonele cu ceață, iar cele minime vor fi cuprinse în marea lor majoritate între 0 și 8 grade.

**La Bucureşti,** va fi nebulozitate joasă cu precădere în prima parte a intervalului, iar spre sfârșitul nopții va crește probabilitatea de apariție a ceții. Vântul va sufla în general slab. Temperatura maximă se va situa în jurul valorii de 11 grade, iar cea minimă de 2...4 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 11.11.2022, **la staţiile cu indicativele IS-2,PH-1,PH-5,PH-6,DJ-2,** în data de 12.11.2022, **la staţiile cu indicativele B-28,B-27,B-1,B-9,MS-2,IS-2,GR-2,** în data de 13.11.2022, **la staţiile cu indicativele B-28,B-27,B-1,B-9,B-24,B-13,B-12,B-30,B-11,B-21,B-10,B-14,B-29,B26,MS-2,IS-2,BR-2,GR-2,DJ-2.**

**3.2. În domeniul solului şi vegetaţiei**

Nu au fost semnalate evenimente deosebite.

**3.3. În domeniul supravegherii radioactivităţii mediului**

Nu au fost semnalate evenimente deosebite.

**3.4. În municipiul Bucureşti**

Nu au fost semnalate evenimente deosebite.

**IV. ALIMENTĂRI CU APĂ**

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

***Administrația Bazinală de Apă Dobrogea-Litoral***

Din cauza scăderii semnificative a nivelului, respectiv a debitului fluviului Dunărea pe sectoarele: 5.2 Br. Măcin, 3 Galați / Grindu - Isaccea, 2 Isaccea - Ceatal Izmail, 1 Ceatal Izmail (subsectoarele 1.1 Braț Chilia, 1.2 Braț Sulina), precum și tendința de scădere pentru următoarea perioadă, S.G.A. Tulcea a transmis începând cu data de 25.10.2022 notificări la folosințele care se alimentează cu apă din fl. Dunărea pe sectoarele menționate, pentru a aplica prevederile Planului de restricții și folosire a apei în perioadele deficitare pentru B.H. Dunăre 2021-2025, faza de atenționare/avertizare:

- Sârme și Cabluri SA, CN ACN SA Agigea, RAJA SA Constanța, S.A.A.C. Daeni, S.C. Piscicola Măcin (Am. Turcoaia), Comuna Smârdan, SC Aquaserv SA - PL Grindu, SC CDL PRODCOM Isaccea - Am. Piatra Cãlcatã, SC Aquaserv SA - PL Isaccea, Primăria Pardina, Comuna Chilia Veche (fost SC Aquaprest Chilia Veche SRL), SC Gip Est (Am. Chilia 1,f.4), SC Eldorado SRL Galați - Am.Chilia I, SC Selpop Fish (Am. Popina 19,20), SC Piscicola Sofia & Gabriel EU - A.P. Popina, EC 15, SC Gelmin (Am. Popina 1-14), S.C. Alum SA Tulcea, S.C. Aquaserv SA Tulcea, SC Aquaserv SA - P.L. Partizani, SC Euro Delta Danube - A.P. Maliuc, SC Aquaserv SA - P.L. Maliuc, SC Aquaserv SA - P.L. Gorgova, SC Aquaserv SA Crisan - P.L. Mila 23, SC Obretin (Am Obretin1), SC Aquaserv SA - P.L. Crisan, SC Fish Tour Delta SRL - A.P. Obretin II, SC Mariocons Hunting (A.P. Ceamurlia 1), SC Kiara Laci (A.P. Ceamurlia 1), SC Pedromar SRL - A.P. Ceamurlia I, SC New Eco Stuf SRL - A.P. Ceamurlia I, S.C. Aquaserv SA Tulcea-P.L. Sulina.

***Administraţia Bazinală de Apă Ialomiţa-Buzău***

B.H. Dunăre:

- sectorul 4 Brăila – Galați – se menține faza de atenționare/avertizare instituită în data de 26.10.2022;

- sector 6.1 Chiciu – Vadu Oii – se menține faza de atenționare/avertizare instituită în data de 25.10.2022;

- sectorul 6 Chiciu – Vadu Oii (amonte Chiciu) – se menține faza de atenționare/avertizare instituită în data de 25.10.2022.

B.H. Ialomița:

- sectorul 5 Râu Ialomița – izvor - ph Moroeni – se menține treapta III de restricții instituită în data de 04.11.2022.

Direcția Comunicare